
UZNESENIE NÁRODNEJ RADY SLOVENSKEJ REPUBLIKY


z ....  mája 2026

 k systematickému rodovému útlaku a porušovaniu ľudských práv žien, dievčat  a menšín v Afganistane 

Národná rada Slovenskej republiky

so zreteľom na Všeobecnú deklaráciu ľudských práv,
· so zreteľom na Medzinárodný pakt o občianskych a politických právach,
· so zreteľom na Chartu Organizácie Spojených národov,
· so zreteľom na Dohovor o odstránení všetkých foriem diskriminácie žien,
· pripomínajúc schválené uznesenie Výboru Národnej rady Slovenskej republiky pre európske záležitosti k situácii v Iráne a Afganistane so zameraním na práva žien, ktoré bolo prijaté 15. marca 2023,


dôrazne odsudzuje prijatie nových trestných kódexov v Afganistane, ktoré ešte väčšmi zvyšujú diskrimináciu žien, dievčat a menšín v Afganistane a upierajú im prístup k základným ľudským právam;

odsudzuje rodovo motivované a podmienené násilie a diskrimináciu, ktorým čelia ženy a dievčatá v Afganistane;

považuje za neakceptovateľné systematické snahy Talibanu o vytláčanie žien a dievčat z verejného života a odopieranie ich základných ľudských práv, vrátane práva na vzdelanie, prácu, slobodu pohybu, prístup k zdravotnej starostlivosti, slobodu vierovyznania a slobodu prejavu; 

vyjadruje vážne znepokojenie nad tým, že od prevzatia moci v krajine hnutím Taliban sú ženy a dievčatá vystavené zvýšenému riziku vykorisťovania, vrátane rizika obchodovania s ľuďmi na účely núteného manželstva, sexuálneho vykorisťovania a nútenej práce;

zásadne odsudzuje radikálny výklad práva šaría a jeho presadzovanie zo strany Talibanu; 

dôrazne odmieta rozširovanie dôvodov na uloženie trestu smrti a považuje to za absolútne neakceptovateľné; konštatuje, že zámerne vágna formulácia tohto ustanovenia poskytuje Talibanu neprimerane širokú právomoc pri ukladaní a vykonávaní trestu smrti; 

vyzdvihuje odvahu afganských žien a dievčat a občianskej spoločnosti v Afganistane v boji proti ich útlaku;

vyzýva de facto afganské orgány, aby zrušili trest smrti a okamžite zastavili verejné popravy, iné kruté alebo neľudské tresty, diskrimináciu a prenasledovanie žien a dievčat, LGBTIQ+ osôb a etnických a náboženských menšín;

žiada okamžité prepustenie všetkých nespravodlivo väznených osôb, ktoré sú vo väzení vystavované mučeniu, týraniu a neľudským podmienkam;

žiada, aby sa de facto afganské orgány zodpovedali za svoje zločiny, najmä prostredníctvom vyšetrovania Medzinárodného trestného súdu, vytvorením nezávislého vyšetrovacieho mechanizmu OSN a rozšírením reštriktívnych opatrení EÚ;

dôrazne apeluje na zachovanie jednoty Európskej únie a medzinárodného spoločenstva v súvislosti so zdržaním sa uznania de facto vlády Talibanu, do času kým bude poskytovať útočisko teroristickým skupinám a nebude rešpektovať a dodržiavať ľudské práva všetkých občanov, menšín, medzinárodné záväzky a pravidlá medzinárodného práva verejného;

požaduje, aby Európska únia a jej členské štáty udržiavali spoluprácu s Talibanom za prísne regulovaných podmienok na základe piatich kritérií stanovených Radou a odporúčaní osobitného spravodajcu OSN.

